ออสซี่เดินตามเอเชียหั่นดอกเบี้ยกระตุ้นศก.
จิงโจ้โดดร่วมธนาคารกลางอื่นลดดอกเบี้ยเหลือ 2.25% กระตุ้นเศรษฐกิจ-จ้างงาน
4 ก.พ. 2558

จิงโจ้โดดร่วมธนาคารกลางอื่นลดดอกเบี้ยเหลือ 2.25% กระตุ้นเศรษฐกิจ-จ้างงาน
ธนาคารกลางออสเตรเลีย (อาร์บีเอ) ประกาศลดอัตราดอกเบี้ยนโยบายลงต่ำสุดในประวัติศาสตร์ โดยอยู่ที่ 2.25% ภายหลังจากที่เศรษฐกิจชะลอตัวเป็นเวลานานและอัตราว่างงานปรับตัวเพิ่มสูงขึ้นรวดเร็วกว่าที่คาด
การเคลื่อนไหวของอาร์บีเอเกิดขึ้นหลังจากที่ธนาคารกลางต่างๆ ในเอเชียเดินหน้าออกนโยบายเพื่อกระตุ้นเศรษฐกิจ เช่น ธนาคารกลางสิงคโปร์ ที่ผ่อนคลายกรอบอัตราแลกเปลี่ยนสกุลเงินเหรียญสิงคโปร์ และธนาคารกลางอินเดียที่ปรับลดอัตราดอกเบี้ยจาก 8% เป็น 7.75% เมื่อวันที่ 15 ม.ค.ที่ผ่านมา
ขณะเดียวกัน ธนาคารกลางอินเดียประกาศคงอัตราดอกเบี้ยที่ 7.75% โดยอินเดียจะรอดูตัวเลขผลิตภัณฑ์มวลรวมในประเทศ (จีดีพี) ไตรมาส 4 ปี 2014 และอัตราเงินเฟ้อเสียก่อนดำเนินการปรับลดอัตราดอกเบี้ยเพิ่มเติม
ทั้งนี้ ภายหลังการปรับลดอัตราดอกเบี้ยของอาร์บีเอ ค่าเงินเหรียญออสเตรเลียอ่อนค่าลงค่าแตะ 0.762 เหรียญสหรัฐ/เหรียญออสเตรเลีย ซึ่งถือว่าอ่อนค่ามากสุดนับแต่เดือน พ.ค. 2009 นอกจากดัชนีเอสแอนด์พี 200 ของออสเตรเลียยังปรับเพิ่มขึ้น 1.5% และปิดตลาดที่ 5,707.40 จุด สูงที่สุดนับแต่เดือน พ.ค. 2008